
ORDIN nr. ………../………………….
privind aprobarea Regulamentului pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale

Având în vedere prevederile art. 161 alin. (1) din Legea energiei electrice şi a gazelor naturale nr. 123/2012, cu modificările şi completările ulterioare, 
în temeiul prevederilor art. 10 alin. (1) lit. h) şi i) din Ordonanţa de urgenţă a Guvernului nr. 33/2007 privind organizarea şi funcţionarea Autorităţii Naţionale de Reglementare în Domeniul Energiei, aprobată cu modificări şi completări prin Legea nr. 160/2012, cu modificările şi completările ulterioare,

preşedintele Autorităţii Naţionale de Reglementare în Domeniul Energiei emite prezentul ordin.

Art. 1 Se aprobă Regulamentul pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale, prevăzut în anexa care face parte integrantă din prezentul ordin.
Art. 2 Persoanele fizice care desfăşoară activităţi în sectorul gazelor naturale duc la îndeplinire prevederile prezentului ordin, iar entităţile organizatorice din cadrul Autorităţii Naţionale de Reglementare în Domeniul Energiei urmăresc respectarea acestora.
Art. 3 La data intrării în vigoare a prezentului ordin, Ordinul preşedintelui Autorităţii Naţionale de Reglementare în Domeniul Energiei nr. 22/2013 privind aprobarea Regulamentului pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale, publicat în Monitorul Oficial al României, Partea I, nr. 233 din 23 aprilie 2013, cu modificările şi completările ulterioare, se abrogă.
Art. 4 Prezentul ordin întră în vigoare la data de 01.01.2021.
Art. 5 Prezentul ordin se publică în Monitorul Oficial al României, Partea I.
  
 Preşedintele Autorităţii Naţionale de Reglementare în Domeniul Energiei,
 Dumitru CHIRIŢĂ

REGULAMENT
pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale

Capitolul I
Dispoziţii generale
Secţiunea 1 - Scop
Art. 1 (1) Prezentul regulament stabileşte condiţiile, termenele şi procedurile de acordare a certificatelor de atestare, de suspendare a dreptului de practică şi de retragere a calităţii de verificator de proiecte/expert tehnic pentru persoanele fizice care desfăşoară activităţi de verificare a proiectelor tehnice sau de expertiză tehnică a proiectelor tehnice şi/sau a conductelor de alimentare din amonte aferente producţiei, instalaţiilor tehnologice de suprafaţă aferente înmagazinării, obiectivelor/sistemelor aferente transportului şi/sau distribuţiei de gaze naturale, instalaţiilor aferente activităţii de producere/stocare de biogaz/biometan, precum şi instalaţiilor de gaze naturale lichefiate.
(2) Prezentul regulament stabileşte relaţiile şi schimbul de informaţii dintre Autoritatea Naţională de Reglementare în Domeniul Energiei şi persoanele fizice care deţin sau intenţionează să dobândească calitatea de verificator de proiecte sau de expert tehnic al proiectelor tehnice și/sau al obiectivelor/sistemelor din sectorul gazelor naturale, prevăzute la alin. (1).
(3) Nu fac obiectul prezentului regulament activităţile de verificare a proiectelor tehnice, respectiv de expertiză tehnică a proiectelor tehnice şi/sau a instalaţiilor de utilizare a gazelor naturale/biogaz/biometan.
Secţiunea a 2-a - Domeniu de aplicare
Art. 2 (1) Prezentul regulament se aplică persoanelor fizice care solicită atestarea în vederea desfăşurării activităţii de verificare a proiectelor tehnice sau de expertiză tehnică a proiectelor tehnice și/sau a obiectivelor/sistemelor din sectorul gazelor naturale prevăzute la art. 1 alin. (1).
(2) Atestarea se referă la evaluarea şi recunoaşterea cunoștințelor tehnice şi a experienţei profesionale a persoanelor fizice care solicită obţinerea certificatului de atestare în vederea exercitării calităţii de verificator de proiecte sau de expert tehnic.
(3) Prevederile prezentului regulament sunt obligatorii pentru persoanele fizice şi operatorii economici care îşi desfăşoară activitatea în sectorul gazelor naturale pe teritoriul României.
Secţiunea a 3-a - Terminologie
Art. 3 (1) Abrevierile şi termenii utilizaţi în textul regulamentului sunt definiţi după cum urmează:
a) ANRE - Autoritatea Naţională de Reglementare în Domeniul Energiei;
b) CD - Compact Disc;
c) DVD - digital versatile disc;
d) GNL - gazele naturale lichefiate;
e) MS - Memory stick;
f) PCUe – Punct de Contact Unic electronic;
g) Certificat de atestare - actul administrativ individual emis de ANRE persoanelor fizice pentru exercitarea unui drept şi executarea unor obligaţii;
h) avizare - activitatea desfăşurată de un verificator de proiecte atestat prin care se analizează şi se certifică conformitatea unei/unui documentații tehnice/proiect tehnic cu cerinţele legislative şi prin care se acordă permisiunea punerii în practică a acestuia;
i) cerinţe de calitate - condiţiile obligatorii a fi îndeplinite pentru asigurarea unui nivel minim de siguranţă şi securitate tehnică în activitatea de proiectare, execuţie şi exploatare a obiectivelor/sistemelor din sectorul gazelor naturale, conform prevederilor art. 160 alin. (1) din Legea nr. 123/2012;
j) Direcţie generală de specialitate - Direcţia generală responsabilă din cadrul ANRE cu atestarea persoanelor ce desfăşoară activităţi de verificare a proiectelor tehnice, expertiză tehnică a proiectelor tehnice şi/sau a conductelor de alimentare din amonte aferente producţiei, instalaţiilor tehnologice de suprafaţă aferente înmagazinării, obiectivelor/sistemelor aferente transportului şi/sau distribuţiei de gaze naturale, instalaţiilor aferente activităţii de producere/stocare de biogaz/biometan, precum şi instalaţiilor de gaze naturale lichefiate;
k) formator - instituţii de învăţământ superior în cadrul cărora funcţionează facultăţi/secţii/catedre având ca domeniu de pregătire specialităţi din domeniul gazelor naturale sau instalaţii pentru construcţii, precum şi furnizori de formare profesională autorizaţi de către Autoritatea Naţională pentru Calificări, conform legislaţiei specifice; 
l) instalaţie - orice instalaţie din sectorul gazelor naturale, indiferent de regimul de presiune în care funcţionează, cu excepţia instalaţiei de utilizare a gazelor naturale;
m) Legea nr. 123/2012– Legea energiei electrice şi a gazelor naturale nr. 123/2012, cu modificările și completările ulterioare.
 (2) Abrevierile şi termenii prevăzuţi la alin. (1) se completează cu termenii definiţi în Legea nr. 123/2012 și în legislația aplicabilă în sectorul gazelor naturale.
Capitolul II
Tipuri de atestate
Art. 4 (1) Calitatea de verificator de proiecte/expert tehnic, conferită prin certificatul de atestare, se acordă persoanelor fizice în vederea desfăşurării activităţii de verificare a documentațiilor/proiectelor tehnice sau de expertizare tehnică a proiectelor tehnice și/sau a următoarelor obiective/sisteme din sectorul gazelor naturale:
a) conducte de alimentare din amonte aferente producţiei de gaze naturale;
b) sisteme de transport al gazelor naturale, sisteme de distribuţie a gazelor naturale, sisteme de distribuţie închise şi magistrale directe ce funcţionează în regim de înaltă presiune;
c) sisteme de distribuţie a gazelor naturale, sisteme de distribuţie închise şi magistrale directe ce funcţionează în regim de medie, redusă şi joasă presiune;
d) instalaţii aferente activităţii de producere/stocare biogaz/biometan;
e) instalaţii tehnologice de suprafaţă aferente înmagazinării gazelor naturale;
f) instalaţii GNL.
(2) În sensul prezentului regulament, ANRE emite următoarele tipuri de atestate pentru verificatorii de proiecte:
a) VGp - pentru obiectivele prevăzute la alin. (1) lit. a);
b) VGt - pentru obiectivele/sistemele prevăzute la alin. (1) lit. b);
c) VGd - pentru obiectivele/sistemele prevăzute la alin. (1) lit. c);
d) VGb - pentru obiectivele prevăzute la alin. (1) lit. d);
e) VGs - pentru obiectivele prevăzute la alin. (1) lit. e);
f) VGg - pentru obiectivele prevăzute la alin. (1) lit. f).
 (3) În sensul prezentului regulament, ANRE emite următoarele tipuri de atestate pentru experţii tehnici:
a) EGp - pentru obiectivele prevăzute la alin. (1) lit. a);
b) EGt - pentru obiectivele/sistemele prevăzute la alin. (1) lit. b);
c) EGd - pentru obiectivele/sistemele prevăzute la alin. (1) lit. c);
d) EGb - pentru obiectivele prevăzute la alin. (1) lit. d);
e) EGs - pentru obiectivele prevăzute la alin. (1) lit. e);
f) EGg - pentru obiectivele prevăzute la alin. (1) lit. f). 
(4) O persoană fizică poate solicita atestarea prevăzută la art. 2 alin. (2) pentru mai multe tipuri de atestate din cele prevăzute la alin. (2) şi/sau la alin. (3), cu respectarea tuturor condiţiilor de studii şi practică în sectorul gazelor naturale, prevăzute la art. 6.
(5) La verificarea documentațiilor/proiectelor tehnice pentru obiectivele/sistemele din sectorul gazelor naturale, prevăzute la alin. (1), verificatorii de proiecte urmăresc, în mod obligatoriu, prevederea de către proiectant a măsurilor de realizare şi menţinere, pe întreaga durată de existenţă a acestora, a următoarelor cerinţe de calitate:
A. rezistenţă mecanică şi stabilitate;
B. securitate la incendiu;
C. igienă, sănătate şi mediu;
D. siguranţă în exploatare;
E. protecţie împotriva zgomotului;
F. economie de energie şi izolare termică;
G. utilizare sustenabilă a resurselor naturale.
 (6) În activitatea desfăşurată conform competenţelor deţinute, experţii tehnici urmăresc îndeplinirea în cadrul obiectivelor/sistemelor din sectorul gazelor naturale, prevăzute la alin. (1), a cerinţelor de calitate prevăzute la alin. (5).
Capitolul III
Condiţii, termene şi proceduri de acordare a certificatelor de atestare
Secțiunea 1. - Condiţii de acordare a certificatelor de atestare

Art. 5 (1) Calitatea de verificator de proiecte şi/sau de expert tehnic se dobândeşte prin emiterea de către ANRE a certificatului de atestare.
(2) În vederea emiterii certificatului prevăzut la alin. (1), solicitanţii depun o cerere întocmită conform modelului prevăzut în anexa nr. 1, însoţită de următoarele documente:
a) actul de identitate;
b) curriculum vitae, întocmit conform modelului european - europass;
c) memoriul de activitate din care să reiasă activităţile de proiectare şi/sau de execuţie/exploatare, după caz, pentru tipul de atestat solicitat;
d) adeverinţă/adeverinţe eliberată/eliberate de reprezentantul legal al angajatorului/angajatorilor unde solicitantul şi-a desfăşurat activitatea, întocmită conform modelului afişat pe site-ul ANRE, din care să reiasă experienţa dobândită conform memoriului de activitate menţionat la lit. c);
e) certificatul de absolvire a unui curs de specialitate pentru tipul de atestat solicitat, conform prevederilor art. 15;
f) dovada achitării tarifului, pentru fiecare tip de atestat solicitat, conform tarifelor aprobate prin ordin al preşedintelui ANRE.
(3) Documentele prevăzute la alin. (2) se trimit în una dintre următoarele forme:
a) pe suport hârtie transmis/depus la registratura ANRE; 
b) e-mail la o adresă publicată pe pagina de internet a ANRE;
c) suport magnetic (CD/DVD/MS) transmis/depus la registratura ANRE;
d) prin încărcare pe pagina de internet a ANRE;
e) prin încărcare în platforma PCUe;
Art. 6 (1) Condiţiile cumulative de studii şi practică în sectorul gazelor naturale necesare pentru atestarea ca verificator de proiecte sunt:
a) absolvirea unei instituţii de învăţământ superior acreditate, în următoarele profiluri/specialităţi din domeniul ştiinţelor inginereşti: petrol-gaze, instalaţii pentru construcţii, alte profiluri/specialităţi conexe activităţilor tehnice din sectorul gazelor naturale;
b) vechimea în calitatea de instalator autorizat ANRE, tip autorizaţie PGT sau PGD, în funcţie de tipul de atestat solicitat, de minimum 6 ani;
c) vechimea în muncă, în sectorul gazelor naturale, în activitatea de proiectare, în funcţie de tipul de atestat solicitat, de minimum 8 ani; nu se ia în considerare vechimea în muncă pentru activitatea de:
(i) proiectare în sectorul gazelor naturale, pentru celelalte tipuri de atestate în afara celui solicitat;
(ii) execuție și/sau exploatare în sectorul gazelor naturale, pentru toate tipurile de atestate;
(iii) proiectare, avizare, execuție și/sau exploatare a instalațiilor de utilizare a gazelor naturale, indiferent de regimul de presiune la care funcționează.
 (2) Condiţiile cumulative de studii şi practică în sectorul gazelor naturale necesare pentru atestarea ca expert tehnic sunt:
a) absolvirea unei instituţii de învăţământ superior acreditate, în următoarele profiluri/specialităţi din domeniul ştiinţelor inginereşti: petrol-gaze, instalaţii pentru construcţii, alte profiluri/specialităţi conexe activităţilor tehnice din sectorul gazelor naturale;
b) vechimea în calitatea de instalator autorizat ANRE, tip autorizaţie PGD şi EGD sau PGT şi EGT, în funcţie de tipul de atestat solicitat, de minimum 9 ani;
c) vechimea în muncă în sectorul gazelor naturale, în activităţi de proiectare şi execuţie/exploatare, în funcţie de tipul de atestat solicitat, de minimum 11 ani; nu se ia în considerare vechimea în muncă pentru activitatea de:
(i) proiectare, execuție și/sau exploatare în sectorul gazelor naturale, pentru celelalte tipuri de atestate în afara celui solicitat;
(ii) proiectare, avizare, execuție și/sau exploatare a instalațiilor de utilizare a gazelor naturale, indiferent de regimul de presiune la care funcționează.
d) deținerea calității de verificator de proiecte pentru tipul de atestat solicitat.
Art. 7 (1) Analizarea documentelor prevăzute la art. 5 alin. (2) şi publicarea pe pagina de internet a ANRE a rezultatelor procesului de analiză se realizează de către Direcţia de specialitate din cadrul ANRE.
(2) Direcţia de specialitate din cadrul ANRE, întocmeşte un raport care conţine informaţiile prevăzute la art. 5 alin. (2) pe care îl prezintă spre aprobare directorului general al direcţiei generale de specialitate, cu propunerea de acordare a certificatului de atestare.
(3) Solicitanţii care îndeplinesc condiţiile pentru emiterea certificatelor de atestare se publică pe pagina de internet a ANRE, aceştia dobândind calitatea de verificator de proiecte sau de expert tehnic.
Art. 8 (1) Calitatea de verificator de proiecte sau de expert tehnic se dovedeşte cu certificatul de atestare însoţit de un act de identitate, numai în condiţiile valabilităţii acestora. 
(2) Calitatea de verificator de proiecte sau de expert tehnic este definitivă şi este valabilă numai cu condiţia vizării periodice a certificatului de atestare. 
(3) Termenul de vizare a certificatului de atestare este data la care se împlinesc 5 ani de la data emiterii documentului sau, după caz, de la data ultimei vizări. 
(4) Evidenţa verificatorilor de proiecte/experţilor tehnici, pe tipuri de atestate, se consemnează în registrul electronic de evidenţă a certificatelor de atestare, gestionat de către ANRE; aceste informaţii sunt publice şi pot fi consultate pe pagina de internet a ANRE.
Art. 9 (1) Pentru prelungirea duratei de valabilitate a dreptului de practică, în scopul continuării activităţii, verificatorul de proiecte/expertul tehnic depune la ANRE, cu minimum 30 de zile înainte de data expirării celor 5 ani de la data emiterii certificatului de atestare, sau de la data ultimei vizări, o cerere, întocmită în conformitate cu modelul prevăzut în anexa nr. 2, precum şi următoarele documente:
a) actul de identitate;
b) dovada absolvirii unui curs de pregătire teoretică, desfăşurat în ultimile 12 luni înaintea expirării perioadei de 5 ani de la data emiterii certificatului de atestare, sau de la data ultimei vize;
c) dovada achitării tarifului, pentru fiecare tip de atestat solicitat, conform tarifelor aprobate prin ordin al preşedintelui ANRE.
 (2) Documentele prevăzute la alin. (1) se trimit în una dintre următoarele forme:
a) pe suport hârtie transmis/depus la registratura ANRE; 
b) e-mail la o adresă publicată pe pagina de internet a ANRE;
c) suport magnetic (CD/DVD/MS) transmis/depus la registratura ANRE;
d) prin încărcare pe pagina de internet a ANRE;
e) prin încărcare în platforma PCUe.
(3) În cazul în care certificatul de atestare nu a fost vizat la împlinirea celor 5 ani de la emitere, sau de la ultima vizare, continuarea activităţii se poate face doar după transmiterea documentelor prevăzute la alin. (1).
Secţiunea a 2-a. - Proceduri şi termene de acordare a certificatului de atestare

Art. 10 Atestarea verificatorilor de proiecte sau a experţilor tehnici, prevăzută la art. 2 alin. (2), nu conduce la transferul de responsabilităţi de la persoanele atestate la comisie şi nici nu le exonerează pe acestea de obligaţiile ce le revin.
Art. 11 (1) Persoanele care au dobândit calitatea de verificator de proiecte sau expert tehnic în urma procesului de atestare prevăzut la art. 7 sau cele cărora li s-au eliberat noi certificate de atestare ca urmare a modificărilor cadrului legislativ şi/sau de reglementare incident, ridică certificatele de atestare de la sediul ANRE în termen de 15 zile de la data afisării pe pagina de internet a ANRE a aprobării atestării sau de la data modificării cadrului legislativ.
 (2) Persoanele prevăzute la alin. (1) au obligaţia de realizare a ştampilei de verificator de proiecte sau de expert tehnic în conformitate cu modelul prevăzut în anexa nr. 3.
(3) Calitatea de verificator de proiecte sau de expert tehnic în sectorul gazelor naturale se dovedeşte prin certificatul de atestare.
(4) Modelul certificatului de atestare este prevăzut în anexa nr. 4.
Art. 12 (1) Certificatul de atestare şi ştampila sunt nominale şi netransmisibile.
(2) Verificatorii de proiecte sau experţii tehnici deţin un singur certificat de atestare şi o singură ştampilă, indiferent de numărul tipurilor de atestate.
(3) Verificatorii de proiecte şi experţii tehnici au obligaţia de a casa şi a distruge ştampilele care nu mai sunt conforme cu certificatul de atestare.
Capitolul IV
Competenţele verificatorilor de proiecte şi ale experţilor tehnici din sectorul gazelor naturale
Art. 13 (1) Competenţele verificatorilor de proiecte şi cele ale experţilor tehnici sunt prevăzute în cadrul condiţiilor de valabilitate aferente fiecărui certificat de atestare.
(2) Condiţiile-cadru de valabilitate aferente certificatelor de atestare sunt prevăzute în anexele nr. 5 şi 6.
Art. 14 (1) Verificatorul de proiecte sau expertul tehnic îşi poate desfăşura activitatea în una dintre următoarele forme:
a) angajat al unei persoane juridice care are prevăzute în statut activităţi de inginerie şi consultanţă tehnică legată de aceasta, cu respectarea prevederilor legale;
b) persoană fizică autorizată să desfăşoare activităţi în mod independent;
c) angajat al investitorului, cu contract de muncă sau având altă formă legală de colaborare privind prestările de servicii încheiată cu acesta.
(2) Verificatorul de proiecte atestat efectuează verificări numai în conformitate cu competenţele conferite prin Condiţiile-cadru de valabilitate aferente certificatul de atestare.
(3) Expertul tehnic efectuează expertize numai în conformitate cu competenţele conferite prin Condiţiile-cadru de valabilitate aferente certificatul de atestare.
(4) Verificatorul de proiecte atestat întocmeşte şi ţine la zi un registru de evidenţă a proiectelor verificate.
(5) Expertul tehnic întocmeşte şi ţine la zi un registru de evidenţă a expertizelor tehnice efectuate.
Capitolul V
Pregătire de specialitate
Art. 15 (1) Pregătirea specifică a solicitanţilor se dovedeşte prin certificate de absolvire a cursurilor de specialitate conform art. 5 alin. (2) lit. d) şi art. 9 alin. (1) lit. b).
(2) Cursurile de specialitate prevăzute la alin. (1) au drept scop actualizarea pregătirii profesionale a specialiştilor, în contextul implementării şi alinierii legislaţiei naţionale la cea europeană, aprofundarea şi sintetizarea cunoştinţelor generale teoretice şi practice în sectorul gazelor naturale deţinute de către aceştia, precum şi implementarea unui proces de pregătire continuă.
Art. 16 (1) Cursul de specialitate precizat la art. 15 alin. (1) se organizează de către furnizorii de formare profesională sau de către instituţiile de învăţământ superior.
(2) Predarea cursurilor de specialitate se asigură, de regulă, de către cadre didactice universitare din cadrul formatorilor; în scopul predării cursurilor pot fi cooptate/cooptaţi şi:
a) alte cadre didactice universitare, atestate ca verificatori de proiecte/experţi tehnici în sectorul gazelor naturale;
b) specialişti atestaţi ca verificatori de proiecte/experţi tehnici în sectorul gazelor naturale, cu o vechime în specialitate de minimum 10 ani;
c) specialişti atestaţi ca formatori, cu o vechime de minimum 10 ani în sectorul gazelor naturale.
(3) Cursurile de specialitate, pentru fiecare tip de atestat, cuprind două module, astfel:
a) modulul de teorie, cuprinzând, în principal, prezentarea legislaţiei specifice şi a reglementărilor tehnice aplicabile în vigoare la data organizării cursului;
b) modulul de aplicaţie.
Capitolul VI
Răspunderi şi sancţiuni
Art. 17 Încălcarea prevederilor prezentului regulament atrage răspunderea juridică, în condiţiile legii.
Art. 18 (1) Constatarea contravenţiilor şi aplicarea sancţiunilor se fac de către persoane împuternicite în acest scop de preşedintele ANRE, potrivit prevederilor Legii nr. 123/2012.
(2) Contravenţiile se sancţionează complementar prin:
a) suspendarea dreptului de practică ce decurge din deţinerea calităţii de verificator de proiecte sau de expert tehnic pe o perioadă de 6 luni;
b) retragerea calităţii de verificator de proiecte sau de expert tehnic, cu drept de reluare a procesului de de atestare, după o perioadă de 3 ani;
c) retragerea calităţii de verificator de proiecte sau de expert tehnic, fără drept de reluare a procesului de atestare.
 (3) Suspendarea dreptului de practică ce decurge din deţinerea calităţii de verificator de proiecte sau de expert tehnic, prevăzută la alin. (2) lit. a), sau retragerea calităţii de verificator de proiecte sau de expert tehnic, prevăzute la alin. (2) lit. b) sau c), se realizează având la bază următoarele documente:
a) procesul-verbal de sancţionare contravenţională a abaterilor în sectorul gazelor naturale;
b) raportul de constatare, întocmit de către agentul constatator, din care să reiasă că nu au fost remediate măsurile dispuse prin procesul-verbal menţionat la lit. a);
c) referatul unei comisii formate din 3 persoane, verificatori de proiecte sau experţi tehnici, după caz, numiţi prin decizie a preşedintelui ANRE, după cum urmează:
i. o persoană din cadrul Direcţiei generale de specialitate a ANRE;
ii. o persoană propusă de cel nominalizat pentru sancţionare;
iii. o persoană din cadrul Direcției generale control, alta decât cea care a întocmit procesul verbal prevăzut la lit. a) sau raportul prevăzut la lit. b).
(4) Suspendarea dreptului de practică ce decurge din deţinerea calităţii de verificator de proiecte sau de expert tehnic, prevăzută la alin. (2) lit. a), sau retragerea calităţii de verificator de proiecte sau de expert tehnic, prevăzută la alin. (2) lit. b) sau c) se realizează prin decizia dispusă de comisia prevăzută la alin. (3) lit c).
(5) În cazul suspendării dreptului de practică prevăzută la alin. (2) lit. a), sau al retragerii calităţii de verificator de proiecte sau de expert tehnic, prevăzute la alin. (2) lit. b) sau c), persoana în cauză are obligaţia de a depune la sediul ANRE, cel mai apropiat, certificatul de atestare şi ştampila, în termen de 72 de ore de la data primirii deciziei comisiei prevăzute la alin. (4).
(6) Pe durata suspendării dreptului de practică ce decurge din deţinerea calităţii de verificator de proiecte sau de expert tehnic, prevăzută la alin. (2) lit. a), sau pe durata retragerii certificatului de atestare, prevăzute la alin. (2) lit. b) sau c), persoana fizică nu mai poate îndeplini activităţile pentru care a fost atestată.
(7) Retragerea prevăzută la alin. (2) lit. b) sau c), are loc atunci când se întrunesc condiţii pentru o a treia suspendare a dreptului de practică ce decurge din deţinerea calităţii de verificator de proiecte sau de expert tehnic, într-o perioadă de 5 ani, când se produc accidente tehnice la obiectivele/sistemele din sectorul gazelor naturale din cauza nerespectării cerinţelor de calitate, prevăzute la art. 4 alin. (5), în proiectele tehnice și/sau în exploatarea acestora, nesesizate de verificatorul de proiecte sau de expertul tehnic.
(8) La finalul perioadei de suspendare a dreptului de practică ce decurge din deţinerea calităţii de verificator de proiecte sau de expert tehnic, prevăzută la alin. (2) lit. a), persoana fizică ridică de la sediul ANRE certificatul de atestare şi ştampila.
Art. 19 (1) Nerespectarea de verificatorii de proiecte sau de experţii tehnici a condiţiilor de valabilitate a certificatului de atestare, în funcţie de gravitatea abaterii, atrage aplicarea de către ANRE a următoarelor măsuri:
a) convocarea la sediul ANRE a titularului certificatului de atestare în vederea clarificării situaţiei create;
b) suspendarea dreptului de practică ce decurge din deţinerea calităţii de verificator de proiecte sau de expert tehnic pe o perioadă cuprinsă între 3 şi 12 luni;
c) retragerea calităţii de verificator de proiecte sau de expert tehnic, cu drept de reluare a procesului de atestare, după o perioadă de 3 ani;
d) retragerea calităţii de verificator de proiecte sau de expert tehnic, fără drept de reluare a procesului de atestare.
(2) Suspendarea dreptului de practică ce decurge din deţinerea calităţii de verificator de proiecte sau de expert tehnic, prevăzută la alin. (1) lit. b), sau retragerea calităţii de verificator de proiecte sau de expert tehnic, prevăzută la alin. (1) lit. c) sau d) se realizează având la bază următoarele documente:
a) raportul întocmit de către agentul constatator, din care să reiasă că au fost încălcate condiţiile de valabilitate a certificatului de atestare;
b) referatul unei comisii formate din 3 persoane, verificatori de proiecte sau de experţi tehnici, după caz, numită prin decizie a preşedintelui ANRE, după cum urmează:
i. o persoană din cadrul Direcţiei generale de specialitate a ANRE;
ii. o persoană propusă de cel nominalizat pentru sancţionare;
iii. o persoană din cadrul Direcției generale control, alta decât cea care a întocmit raportul prevăzut la lit. a).
(3) Suspendarea dreptului de practică ce decurge din deţinerea calităţii de verificator de proiecte sau de expert tehnic, prevăzută la alin. (1) lit. b), sau retragerea calităţii de verificator de proiecte sau de expert tehnic, prevăzută la alin. (1) lit. c) sau d) se realizează prin decizia dispusă de comisia prevăzută la alin. (1) lit. b).
(4) În cazul suspendării dreptului de practică prevăzută la alin. (1) lit. b), sau al retragerii calităţii de verificator de proiecte sau de expert tehnic, prevăzute la alin. (1) lit. c) sau d), persoana în cauză are obligaţia de a depune la sediul ANRE, cel mai apropiat, certificatul de atestare şi ştampila, în termen de 72 de ore de la data primirii deciziei comisiei prevăzute la alin. (3).
(5) Pe durata suspendării dreptului de practică ce decurge din deţinerea calităţii de verificator de proiecte/expert tehnic, prevăzută la alin. (1) lit. b), sau pe durata retragerii certificatului de atestare, prevăzute la alin. (1) lit. c) sau d), persoana fizică nu mai poate îndeplini activităţile pentru care a fost atestată.
(6) La finalul perioadei de suspendare a dreptului de practică ce decurge din deţinerea calităţii de verificator de proiecte/expert tehnic, prevăzută la alin. (1) lit. b), persoana fizică ridică de la sediul ANRE certificatul de atestare şi ştampila.
 (7) Retragerea prevăzută la alin. (1) lit. c) sau d) are loc în condiţiile prevăzute la art. 18 alin. (7).
Art. 20 (1) Contestaţia la decizia de suspendare a dreptului de practică sau de retragere a certificatului de atestare se depune de către persoana fizică în cauză la ANRE, în termen de 7 zile de la data la care a luat la cunoştinţă de decizia comisiei prevăzute la art. 18 alin. (4) sau la art. 19 alin. (3).
(2) În cazul în care contestaţia nu este fondată, cheltuielile generate de rezolvarea acesteia se suportă de către persoana care a făcut contestaţia.
(3) Soluţionarea contestaţiei se face de către ANRE, conform procedurilor interne; decizia este definitivă.
(4) Sancţiunile prevăzute în prezentul regulament se consemnează în registrul electronic de evidenţă a certificatelor de atestare, gestionat de către Direcţia generală de specialitate din cadrul ANRE; aceste informaţii sunt publice şi pot fi consultate pe pagina de internet a ANRE.
(5) Atacarea deciziei ANRE prevăzute la art. 18 alin. (4) sau la art. 19 alin. (3), de către verificatorul de proiecte/expertul tehnic, se poate efectua la instanțele de contencios admnistrativ competente.
Capitolul VII
Dispoziţii tranzitorii şi finale
Art. 21 În situaţia pierderii/deteriorării certificatului de atestare de verificator de proiecte sau de expert tehnic, posesorul acestuia poate solicita eliberarea unui duplicat; în acest sens, posesorul adresează ANRE o cerere, însoţită de dovada publicării anunţului privind pierderea/deteriorarea certificatului de atestare de verificator de proiecte sau de expert tehnic într-un cotidian de răspândire naţională şi face dovada achitării tarifului de eliberare a duplicatului, conform tarifelor aprobate prin ordin al preşedintelui ANRE.
Art. 22 (1) ANRE acordă, cu aprobarea preşedintelui ANRE, atestarea prevăzută la art. 2 alin. (2), a personalului angajat al ANRE din cadrul departamentelor de specialitate, tehnice de reglementare în domeniul gazelor naturale sau de control, cu respectarea condiţiilor de studii şi vechime în sectorul gazelor naturale prevăzute de prezentul regulament.
(2) Direcţia generală de specialitate întocmeşte un raport ce cuprinde informaţii despre personalul ANRE care se încadrează în prevederile prezentului regulament, pe care îl prezintă spre aprobare preşedintelui ANRE, conform prevederilor alin. (1), cu propunerea de acordare a certificatului de atestare, respectiv de prelungire a duratei de valabilitate a dreptului de practică, fără participarea la cursuri conform prevederilor prezentului regulament şi fără achitarea tarifelor aprobate prin ordin al preşedintelui ANRE.
Art. 23 (1) ANRE acordă, la cerere, cu aprobarea preşedintelui ANRE, atestarea prevăzută la art. 2 alin. (2) cadrelor didactice de specialitate din cadrul facultăţilor de profil petrol-gaze, instalaţii, construcţii civile şi industriale sau politehnic, dacă acestea au o experienţă profesională de minimum 10 ani într-o disciplină din sectorul gazelor naturale, instalaţii, construcţii civile şi industriale sau conexă acesteia; cererea de atestare este însoţită de documentele prevăzute la art. 5 alin. (2) lit. a), b) şi c).
(2) Direcţia generală de specialitate întocmeşte un raport ce cuprinde informaţiile prezentate de cadrele didactice prevăzute la alin. (1), pe care îl prezintă spre aprobare preşedintelui ANRE, conform prevederilor alin. (1), cu propunerea de acordare a certificatului de atestare, respectiv de prelungire a duratei de valabilitate a dreptului de practică.
Art. 24 (1) Verificarea tehnică de calitate a proiectelor se face pentru cerinţele de calitate prevăzute la art. 4 alin. (5) de către specialişti verificatori de proiecte, atestaţi de ANRE.
(2) Sunt supuse verificării tehnice de către verificatori de proiecte atestaţi de ANRE, următoarele documentații:
a) documentaţiile tehnice necesare obţinerii autorizaţiilor de construire;
b) proiectele tehnice;
c) dispoziţiile de şantier date de proiectantul lucrării pentru modificări locale ale soluţiei tehnice din documentaţia tehnică autorizată, conform prevederilor legale în vigoare;
d) proiectele tehnice întocmite în urma unor rapoarte de expertiză tehnică.
(3) Verificatorul de proiecte semnează şi ştampilează, pe fiecare pagină, memoriul tehnic, breviarul de calcul şi toate piesele desenate ale documentațiilor prevăzute la alin. (2), numai în condiţiile în care acestea sunt corespunzătoare din punctul de vedere al cerinţelor stabilite prin prevederile legale; indiferent dacă oricare din documentele prevăzute la alin. (2) corespunde sau nu cerinţelor prevăzute în antecedenţă, verificatorul de proiecte întocmeşte un referat de verificare prin care declară respectivul document conform ori solicită refacerea acestuia.
(4) Referatul de verificare prevăzut la alin. (3) se întocmeşte cu respectarea cerinţelor minime prevăzute în anexa nr. 7.
(5) Documentaţia tehnică verificată, necesară obţinerii autorizaţiei de construire, nu se poate substitui proiectului tehnic verificat.
(6) Litigiile dintre verificatorul de proiecte atestat şi proiectant pot fi rezolvate de către un expert tehnic atestat de ANRE, angajat de investitor; decizia expertului este obligatorie pentru ambele părţi, iar răspunderea revine acestuia.
(7) Verificatorul de proiecte atestat nu poate verifica proiectele tehnice întocmite de el sau la a căror elaborare a participat.
Art. 25 (1) Expertizarea tehnică este o activitate complexă care cuprinde, după caz, cercetări, experimentări ori încercări, studii, relevee, analize şi evaluări necesare pentru cunoaşterea stării tehnice a unui obiectiv/sistem existent din sectorul gazelor naturale, în vederea identificării şi fundamentării măsurilor ce se impun; această activitate se efectuează de către experţi tehnici atestaţi, atunci când un organism cu atribuţii de control al statului solicită acest lucru ori când o situaţie deosebită o impune, pentru:
a) rezolvarea unor situaţii care intervin la obiective/sisteme sau instalaţii existente;
b) determinarea, în orice stadiu, a stării tehnice a obiectivelor/sistemelor existente din sectorul gazelor naturale, în cazul dezastrelor ori accidentelor datorate fenomenelor naturale, acţiunilor umane sau activităţii tehnologice;
c) rezolvarea litigiilor privind calitatea tehnică a unor proiecte sau a execuţiei unor lucrări asupra obiectivelor/sistemelor din sectorul gazelor naturale;
d) întocmirea unei documentaţii tehnice pentru obiectivele/sistemele aflate în funcţiune în sectorul gazelor naturale, în cazul în care documentaţia tehnică iniţială a fost deteriorată ori distrusă;
e) prelungirea duratei de funcţionare a unor obiective/sisteme aflate în funcţiune în sectorul gazelor naturale.
(2) Expertul tehnic, în momentul în care constată că se impune luarea unor măsuri urgente pentru asigurarea securităţii persoanelor şi/sau a bunurilor, le aduce la cunoştinţă, în scris, solicitantului expertizei, proprietarului ori investitorului/administratorului, care sunt obligaţi să le pună în aplicare imediat.
(3) În vederea efectuării unei expertize, expertul tehnic verifică cel puţin următoarele:
a) condiţiile de amplasament şi de exploatare a obiectivului/sistemului din sectorul gazelor naturale;
b) starea tehnică a obiectivului/sistemului din sectorul gazelor naturale;
c) documentele care au stat la baza realizării sau exploatării obiectivului/sistemului din sectorul gazelor naturale;
d) prevederile din reglementările tehnice care au stat la baza realizării obiectivului/sistemului din sectorul gazelor naturale şi cele în vigoare la data efectuării expertizei tehnice;
e) prevederile din reglementările tehnice care stau la baza exploatării obiectivului/sistemului din sectorul gazelor naturale.
(4) Pe baza activităţii prevăzute la alin. (1), expertul tehnic elaborează raportul de expertiză tehnică cuprinzând soluţiile şi măsurile care se impun; raportul se însuşeşte de către proprietar sau investitor/administrator; raportul conţine şi propunerile pentru efectuarea unor expertize suplimentare în domenii conexe, dacă acestea se impun.
(5) În situaţia în care solicitantul expertizei, proprietarul sau investitorul/administratorul nu este de acord cu soluţiile ori măsurile rezultate din raportul de expertiză tehnică are dreptul de a solicita o contraexpertiză.
(6) Expertul tehnic atestat ANRE nu poate desfăşura activităţi de expertiză tehnică pentru obiectivele/sistemele din sectorul gazelor naturale la a căror proiectare, verificare tehnică, execuţie sau coordonare a lucrărilor de execuţie a participat.
Art. 26 Nu pot fi atestate sau, după caz, nu pot depune un dosar prevăzut la art. 22 alin. (1) şi art. 23 alin. (1) persoanele fizice cărora ANRE le-a aplicat o sancţiune de suspendare sau retragere a unui certificate de atestare în ultimii 3 ani.
[bookmark: _Hlk51746553]Art. 27 (1) Legitimaţiile de verificator de proiecte/expert tehnic obţinute până la intrarea în vigoare a prezentului regulament, rămân valabile până la expirarea acestora.
(2) În vederea continuării activităţii în domeniul gazelor naturale de către verificatorii de proiecte/experţii tehnici prevăzuţi la alin. (1), procedează în conformitate cu prevederile art. 9.
Art. 28 Anexele nr. 1 - 7 fac parte integrantă din prezentul regulament.
Anexa nr. 1
la regulament
CERERE
privind atestarea verificatorilor de proiecte şi/sau a experţilor tehnici pentru obiectivele/sistemele 
din sectorul gazelor naturale
Domnule preşedinte,
Subsemnatul/a, ......................., domiciliat/ă în localitatea ...................., str. ........................ nr. ........, bl. ......, et. ......., ap. ......., posesor/posesoare al/a actului de identitate seria ............. nr. ............., eliberat de ...................... la data de .............., cod numeric personal l_l_l_l_l_l_l_l_l_l_l_l_l_l, născut/ă în anul ............, luna ............, ziua ............., în localitatea ..................., judeţul .................................., vă rog să îmi aprobaţi atestarea în vederea desfăşurării activităţii de verificare a proiectelor sau de expertiză tehnică tip .................................*).
*) Se completează cu tipul/tipurile de atestate pentru care solicitantul doreşte să obţină atestarea.
Pentru atestare anexez următoarele documente:
.............................................................................................
În scopul comunicării cu Autoritatea Naţională de Reglementare în Domeniul Energiei vă aduc la cunoştinţă că pot fi contactat/ă la adresa de corespondenţă din localitatea ......................, str. ............................. nr. ......., bl. ......., et. ......., ap. ......., judeţul ..............., la numărul de telefon .............. şi la adresa de e-mail ............... .
De asemenea declar că [ ] sunt /[  ] nu sunt de acord ca datele cu caracter personal (numele şi prenumele, numărul de telefon, adresa de e-mail, localitatea şi judeţul, precizate în adresa de corespondenţă menţionată mai sus) să fie publicate pe pagina de internet a Autorităţii Naţionale de Reglementare în Domeniul Energiei.
Subsemnatul/a, ......................, declar pe propria răspundere că documentele depuse sunt conforme cu realitatea şi declar că am luat cunoştinţă de prevederile art. 326 din Codul penal privind falsul în declaraţii.
Declarație de consimțământ
	Sunt de acord ca Autoritatea Naţională de Reglementare în Domeniul Energiei (ANRE) cu sediul în str. Constantin Nacu, nr. 3, sectorul 2, Bucureşti, să colecteze și să prelucreze datele mele cu caracter personal.
Consimțământul în ceea ce privește prelucrarea datelor cu caracter personal, precum și furnizarea datelor menționate în formularul GDPR sunt voluntare. 
	Acest consimțământ poate fi revocat în orice moment, cu efect ulterior printr-o notificare către ANRE, prin e-mail către dpo@anre.ro sau printr-o cerere scrisă la Registratura ANRE din Bucureşti, str. Constantin Nacu, nr. 3, sectorul 2. Vă rugăm să aveți în vedere faptul că revocarea consimțământului nu afectează legalitatea utilizării datelor înainte de retragerea consimțământului (notificarea nu are efect retroactiv). Dacă consimțământul nu este acordat sau a fost revocat, datele personale nu vor fi utilizate în scopurile menționate în formularul GDPR care poate fi consultat pe site-ul ANRE la adresa https://www.anre.ro/ro/gaze-naturale/informatii-de-interes-public/info-instalatori-gaze-naturale/gdpr-instalatori. În cazul în care aveți întrebări legate de această declarație de consimțământ sau de protecția datelor de către ANRE în general, vă rugăm să contactați ofițerul nostru pentru protecția datelor la adresa de e-mail: dpo@anre.ro
Vă rugăm marcați cu [x] și să completați modalitatea prin care doriți să fiți contactat în scopul furnizării de informații de către ANRE:
☐ E-mail la adresa:...............………….. 
☐ Telefon la nr.:..........…………. 
☐ Am înțeles această declarație de consimțământ și sunt de acord cu colectarea şi prelucrarea datelor mele personale în scopurile descrise în formularul GDPR. 
Acest formular este valid numai în cazul în care căsuţa/căsuțele este/sunt bifată/e cu X.
		Data 
..................... 
	Semnătura 
.................................. 



Anexa nr. 2
la regulament
CERERE
pentru prelungirea duratei de valabilitate a dreptului de practică ca verificator de proiecte sau ca expert tehnic
Domnule preşedinte, 
Subsemnatul/a, ................................., domiciliat/ă în localitatea ..........................., str. ..................................... nr. ..........., bl. ..........., et. ........., ap. ............., posesor/posesoare al/a actului de identitate seria ................ nr. ................, eliberat de ................. la data de ........................, cod numeric personal l_l_l_l_l_l_l_l_l_l_l_l_l_l, născut/ă în anul ................, luna ..............., ziua ..............., în localitatea ..........................., judeţul ..........................., vă rog să îmi aprobaţi prelungirea duratei de valabilitate a  dreptului de practică ca verificator de proiecte sau ca expert tehnic nr. … din data de …... .
Pentru prelungirea duratei de valabilitate a dreptului de practică anexez următoarele documente.
- ……………………..
· .................................. .
În scopul comunicării cu Autoritatea Naţională de Reglementare în Domeniul Energiei vă aduc la cunoştinţă că pot fi contactat/ă la adresa de corespondenţă din localitatea ………………., str. …………….., nr. ……., bl. ……., et. ……., ap. ……., judeţul ………………, la numărul de telefon ………………… şi la adresa de e-mail …………………………. .
De asemenea declar că  sunt /  nu sunt de acord ca numărul de telefon, adresa de e-mail, localitatea şi judeţul din adresa de corespondenţă, menţionate mai sus, să fie publicate pe pagina de internet a Autorităţii Naţionale de Reglementare în Domeniul Energiei.
Subsemnatul/a, ..............................................................., declar pe propria răspundere că documentele depuse sunt conforme cu realitatea şi declar că am luat cunoştinţă de prevederile art. 326 din Codul penal privind falsul în declaraţii.
Declarație de consimțământ
	Sunt de acord ca Autoritatea Naţională de Reglementare în Domeniul Energiei (ANRE) cu sediul în str. Constantin Nacu, nr. 3, sectorul 2, Bucureşti, să colecteze și să prelucreze datele mele cu caracter personal.
Consimțământul în ceea ce privește prelucrarea datelor cu caracter personal, precum și furnizarea datelor menționate în formularul GDPR sunt voluntare. 
	Acest consimțământ poate fi revocat în orice moment, cu efect ulterior printr-o notificare către ANRE, prin e-mail către dpo@anre.ro sau printr-o cerere scrisă la Registratura ANRE din Bucureşti, str. Constantin Nacu, nr. 3, sectorul 2. Vă rugăm să aveți în vedere faptul că revocarea consimțământului nu afectează legalitatea utilizării datelor înainte de retragerea consimțământului (notificarea nu are efect retroactiv). Dacă consimțământul nu este acordat sau a fost revocat, datele personale nu vor fi utilizate în scopurile menționate în formularul GDPR care poate fi consultat pe site-ul ANRE la adresa https://www.anre.ro/ro/gaze-naturale/informatii-de-interes-public/info-instalatori-gaze-naturale/gdpr-instalatori. În cazul în care aveți întrebări legate de această declarație de consimțământ sau de protecția datelor de către ANRE în general, vă rugăm să contactați ofițerul nostru pentru protecția datelor la adresa de e-mail: dpo@anre.ro
Vă rugăm marcați cu [x] și să completați modalitatea prin care doriți să fiți contactat în scopul furnizării de informații de către ANRE:
☐ E-mail la adresa:...............………….. 
☐ Telefon la nr.:..........…………. 
☐ Am înțeles această declarație de consimțământ și sunt de acord cu colectarea şi prelucrarea datelor mele personale în scopurile descrise în formularul GDPR. 
Acest formular este valid numai în cazul în care căsuţa/căsuțele este/sunt bifată/e cu X.
		Data 
..................... 
	Semnătura 
.................................. 


Anexa nr. 3
la regulament
ŞTAMPILĂ
- model -
								

[image: stampila_verificator]		[image: stampila_expert]


NOTĂ:
Numărul de pe ştampilă este numărul certificatului de atestare.
Tipurile de atestate pentru verificatorii de proiecte sunt reprezentate de VGp, VGt, VGd, VGb, VGs sau VGg, şi sunt prevăzute la art. 4 alin. (2) din Regulamentul pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale.
Tipurile de atestate pentru experții tehnici sunt reprezentate de EGp, EGt, EGd, EGb, EGs sau EGg şi prevăzute la art. 4 alin. (3) din Regulamentul pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale.
Cerinţele de calitate sunt reprezentate de:
A. rezistenţă mecanică şi stabilitate;
B. securitate la incendiu;
C. igienă, sănătate şi mediu;
D. siguranţă în exploatare;
E. protecţie împotriva zgomotului;
F. economie de energie şi izolare termică;
G. utilizare sustenabilă a resurselor naturale.

Anexa nr. 4
la regulament
- model -
AUTORITATEA NAŢIONALĂ DE REGLEMENTARE ÎN DOMENIUL ENERGIEI

CERTIFICAT DE ATESTARE
Nr…………. din ………………

[bookmark: emite][bookmark: adresare]În baza Legii energiei electrice şi a gazelor naturale nr. 123/2012, cu modificările şi completările ulterioare şi a Regulamentului pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale, se emite doamnei/domnului …………………, CNP ………..……….., prezentul certificat de atestare pentru calitatea de ……(verificator de proiecte/expert tehnic)….. în:

	Nr.crt.
	Domeniul
	Tip atestat 
	Data acordare
	Data vizării
	Data vizării

	1
	conducte de alimentare din amonte aferente producţiei de gaze naturale
	VGp/ EGp
	
……………
	
……………
	
…………….

	2
	sisteme de transport al gazelor naturale, sisteme de distribuţie a gazelor naturale, sisteme de distribuţie închise şi magistrale directe ce funcţionează în regim de înaltă presiune
	VGt/ EGt
	

…………….
	

……………
	

……………

	3
	sisteme de distribuţie a gazelor naturale, sisteme de distribuţie închise şi magistrale directe ce funcţionează în regim de medie, redusă şi joasă presiune
	VGd/ EGd
	
……………
	
…………….
	
……………..

	4
	instalaţii aferente activităţii de producere/stocare biogaz/biometan
	VGb/ EGb
	
…………….
	
…………….
	
……………..

	5
	instalaţii tehnologice de suprafaţă aferente înmagazinării gazelor naturale
	VGs/ EGs
	
……………
	
……………
	
……………..

	6
	instalaţii GNL
	VGg/ EGg
	
……………
	
……………
	
……………..



Verificatorul de proiecte/expertul tehnic atestat ANRE are obligaţia de a respecta prevederile Regulamentului şi ale reglementărilor emise de ANRE aplicabile activităţii sale.

Semnătură autorizată

Anexa nr. 5
la regulament
CONDIŢII-CADRU
de valabilitate aferente Certificatului de atestare destinat persoanei fizice care desfăşoară activităţi de verificare a proiectelor din sectorul gazelor naturale
1. Certificatul de atestare se acordă în conformitate cu prevederile Regulamentului pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale, denumit în continuare regulament.
2. Certificatul de atestare are ca obiect acordarea calităţii de verificator de proiecte.
3. Durata de valabilitate a Certificatului de atestare este nedeterminată, iar dreptul de practică este conferit conform prevederilor regulamentului.
4. Dreptul de practică poate fi prelungit în condiţiile prevăzute de regulament.
5. Titularul are obligaţia de a verifica documentațiile prevăzute la pct. 7 cu respectarea următoarelor cerințe de calitate:
A. rezistenţă mecanică şi stabilitate;
B. securitate la incendiu;
C. igienă, sănătate şi mediu;
D. siguranţă în exploatare;
E. protecţie împotriva zgomotului;
F. economie de energie şi izolare termică;
G. utilizare sustenabilă a resurselor naturale.
6. Titularul desfăşoară activitatea exclusiv pe baze contractuale, în conformitate cu prevederile regulamentului, cu respectarea principiilor transparenţei şi egalităţii de tratament al clienţilor, evitând orice discriminare.
7. Titularul verifică tehnic următoarele documentații:
a) documentaţiile tehnice necesare obţinerii autorizaţiei de construire;
b) proiectele tehnice;
c) dispoziţiile de şantier date de proiectantul lucrării pentru modificări locale ale soluţiei tehnice din documentaţia tehnică autorizată, conform prevederilor legale în vigoare;
d) proiectele întocmite în urma unor rapoarte de expertiză tehnică de calitate.
8. Titularul are următoarele obligaţii:
a) să verifice documentaţiile prevăzute la pct. 7 numai pentru tipul de atestat obținut;
b) să verifice soluţiile tehnice în vederea asigurării unui nivel calitativ al lucrărilor corespunzător cerințelor de calitate prevăzute la pct. 5;
c) să verifice respectarea reglementărilor tehnice în vigoare cu privire la realizarea lucrărilor specifice tipului de atestat;
d) să semneze şi să ştampileze pe fiecare pagină memoriul tehnic, breviarul de calcul şi toate piesele desenate ale documentației prevăzute la pct. 7, numai în condiţiile în care acestea sunt corespunzătoare din punctul de vedere al cerinţelor stabilite prin prevederile legale;
e) să întocmească referatul de verificare, indiferent de faptul că documentele prezentate la verificare corespund sau nu cerinţelor prevederilor legale;
f) să întocmească şi să ţină la zi registrul de evidenţă a referatelor de verificare întocmite;
g) să nu folosească în alte scopuri şi să nu transmită terţilor elemente şi detalii din docmentațiile verificate, fără acordul proiectantului sau investitorului, decât în cazurile prevăzute de lege;
h) să participe la activităţile de monitorizare şi control organizate de ANRE, la solicitarea acesteia;
i) să participe la cursurile de specialitate organizate în scopul actualizării pregătirii profesionale.
9. Titularul nu poate semna şi ştampila, în această calitate, proiectele întocmite de el sau la a căror elaborare a participat.
10. Titularul nu se angajează în practici anticoncurenţiale şi nu împiedică alţi titulari de certificat de atestare să se angajeze în activitatea de verificare a proiectelor.
11. Titularul respectă întocmai prevederile regulamentului şi ale legislaţiei incidente.
12. Nerespectarea de către titular a prevederilor pct. 11 îndreptăţeşte ANRE să aplice sancţiuni, mergând până la suspendarea dreptului de practică sau retragerea calităţii de verificator de proiecte.
13. În situaţia schimbării datelor de identificare, titularul este obligat să transmită ANRE, în termen de 7 zile lucrătoare, o notificare însoţită de documentele justificative, ocazie cu care solicită modificarea certificatului de atestare; certificatul de atestare valabil la momentul solicitării se depune la ANRE pentru modificare.
14. Nerespectarea de către titular a prezentelor condiţii de valabilitate se sancţionează conform legislaţiei în vigoare.
Anexa nr. 6
la regulament
CONDIŢII-CADRU
de valabilitate aferente Certificatului de atestare destinat persoanei fizice care desfăşoară activităţi de expertiză tehnică a proiectelor tehnice şi/sau a obiectivelor/sistemelor din sectorul gazelor naturale

1. Certificatul de atestare se acordă în conformitate cu prevederile Regulamentului pentru atestarea verificatorilor de proiecte şi a experţilor tehnici pentru obiectivele/sistemele din sectorul gazelor naturale, denumit în continuare regulament.
2. Certificatul de atestare are ca obiect acordarea calităţii de expert tehnic.
3. Durata de valabilitate a certificatului de atestare este nedeterminată, iar dreptul de practică este conferit conform prevederilor regulamentului.
4. Dreptul de practică poate fi prelungit în condiţiile prevăzute de regulament.
5. Titularul are obligaţia de a expertiza tehnic proiectele şi/sau obiectivele/sistemele din sectorul gazelor naturale în conformitate cu legislaţia în vigoare şi cu respectarea următoarelor cerințe de calitate:
A. rezistenţă mecanică şi stabilitate;
B. securitate la incendiu;
C. igienă, sănătate şi mediu;
D. siguranţă în exploatare;
E. protecţie împotriva zgomotului;
F. economie de energie şi izolare termică;
G. utilizare sustenabilă a resurselor naturale.
6. Titularul desfăşoară activitatea exclusiv pe baze contractuale, în conformitate cu prevederile regulamentului, cu respectarea principiilor transparenţei şi egalităţii de tratament al clienţilor, evitând orice discriminare.
7. În vederea efectuării unei expertize, titularul verifică cel puţin următoarele:
a) condiţiile de amplasament şi de exploatare a obiectivului/sistemului din sectorul gazelor naturale;
b) starea obiectivului/sistemului din sectorul gazelor naturale;
c) documentele care au stat la baza realizării sau exploatării obiectivului/sistemului din sectorul gazelor naturale;
d) prevederile din reglementările tehnice care au stat la baza realizării obiectivului/sistemului din sectorul gazelor naturale şi cele în vigoare la data efectuării expertizei tehnice;
e) prevederile din reglementările tehnice care stau la baza exploatării obiectivului/sistemului din sectorul gazelor naturale.
8. Titularul efectuează expertiza tehnică atunci când un organism cu atribuţii de control al statului solicită acest lucru sau când o situaţie deosebită o impune pentru:
a) rezolvarea unor situaţii care intervin la obiective/sisteme existente din sectorul gazelor naturale;
b) determinarea, în orice stadiu, a stării tehnice a obiectivelor/sistemelor existente din sectorul gazelor naturale în cazul dezastrelor sau accidentelor datorate fenomenelor naturale, acţiunilor umane sau activităţii tehnologice;
c) rezolvarea litigiilor privind calitatea tehnică a unor proiecte sau execuţia unor lucrări asupra obiectivelor/sistemelor din sectorul gazelor naturale;
d) întocmirea unei documentaţii tehnice pentru obiectivele/sistemele aflate în funcţiune în sectorul gazelor naturale, în cazul în care documentaţia tehnică iniţială a fost deteriorată sau distrusă;
e) prelungirea duratei de funcţionare a unor obiective/sisteme aflate în funcţiune în sectorul gazelor naturale.
9. Titularul are următoarele obligaţii:
a) să expertizeze tehnic numai pentru tipul de atestat obținut;
b) să aducă la cunoştinţă, în scris, proprietarului sau investitorului, conform prevederilor regulamentului, măsurile urgente ce se impun;
c) să verifice calitatea tehnică a proiectelor tehnice/lucrărilor, corespunzător cerințelor de calitate la pct. 5 şi prevederilor legale, în cazul litigiilor;
d) să verifice cele prevăzute la pct. 7, cu respectarea cerințelor de calitate la pct. 5 şi a prevederilor legale;
e) să întocmească raportul de expertiză, conform prevederilor regulamentului;
f) să întocmească şi să ţină la zi registrul de evidenţă a rapoartelor de expertiză întocmite;
g) să nu folosească în alte scopuri şi să nu transmită terţilor elemente şi detalii din proiectele tehnice expertizate, fără acordul proiectantului sau al investitorului, decât în cazurile prevăzute de lege;
h) să participe la activităţile de monitorizare şi control organizate de ANRE, la solicitarea acesteia;
i) să participe la cursurile de specialitate organizate în scopul actualizării pregătirii profesionale.
10. Titularul nu poate desfăşura activităţi de expertiză tehnică pentru obiectivele/sistemele din sectorul gazelor naturale la a căror proiectare, verificare tehnică sau execuţie a participat.
11. Titularul nu se angajează în practici anticoncurenţiale şi nu împiedică alţi titulari de certificat de atestare să se angajeze în activitatea de expertiză tehnică.
12. Titularul respectă întocmai prevederile regulamentului şi ale legislaţiei incidente.
13. Nerespectarea de către titular a cerinţelor pct. 12 îndreptăţeşte ANRE să aplice sancţiuni, mergând până la suspendarea dreptului de practică sau retragerea calităţii de expert tehnic.
14. În situaţia schimbării datelor de identificare, titularul se obligă să transmită ANRE, în termen de 7 zile lucrătoare, o notificare însoţită de documentele justificative, ocazie cu care solicită modificarea certificatului de  atestare; certificatul de atestare valabil la momentul solicitării se depune la ANRE pentru modificare.
15. Nerespectarea de către titular a prezentelor condiţii de valabilitate se sancţionează conform legislaţiei în vigoare.
Anexa nr. 7
la regulament
Referat de verificare
(cerinţe minime)
1. Numărul şi data referatului de verificare conform registrului de evidenţă al verificatorului de proiecte.
2. Datele de identificare a verificatorului de proiecte (numele, prenumele, numărul legitimaţiei, telefonul).
3. Date cu privire la cerinţele de calitate pentru care se face verificarea.
4. Datele de identificare ale:
a) operatorului economic autorizat de Autoritatea Naţională de Reglementare în Domeniul Energiei pentru activităţi de proiectare;
b) investitorului;
c) amplasamentului.
5. Data prezentării proiectului tehnic la verificare.
6. Sumarul caracteristicilor principale ale proiectului tehnic (categoria de importanţă, conţinutul proiectului tehnic etc.).
7. Sumarul documentelor care se supun verificării:
a) memoriu tehnic;
b) planşe;
c) breviar de calcul;
d) schemă izometrică;
e) alte documente.
8. Concluzii asupra verificării tehnice.
9. Numărul de exemplare în care este întocmit referatul de verificare.

